《登龙门县楼与知宰刘大著将话别因有题纪》
宋代·魏野

名士为官处，登楼景好题。
县城蚕市闹，村墅鹊巢低。
日暖园蔬嫩，烟晴垅麦齐。
长宜同此望，那忍话分携。

作者简介：（960—1020）陕州陕县人，字仲先，号草堂居士。不求仕进，自筑草堂，弹琴赋诗其中。真宗大中祥符四年，帝祀汾阴，与表兄李渎同被举荐，上表以病辞，诏州县常加存抚。与王旦、寇准友善，常往来酬唱。为诗精苦，有唐人风格，多警策句。有《东观集》、《草堂集》。